CELEX: 32018D0820
Language: lv
Date: 2018-05-31 00:00:00
Title: Komisijas Īstenošanas lēmums (ES) 2018/820 (2018. gada 31. maijs), ar ko Nīderlandei piešķir atkāpi, kuru tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (izziņots ar dokumenta numuru C(2018) 3222)

4.6.2018   
            
            
               LV
            
            
               Eiropas Savienības Oficiālais Vēstnesis
            
            
               L 137/27
            
         KOMISIJAS ĪSTENOŠANAS LĒMUMS (ES) 2018/820
   (2018. gada 31. maijs),
   ar ko Nīderlandei piešķir atkāpi, kuru tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti
   
      
         (izziņots ar dokumenta numuru C(2018) 3222)
      
   
   (Autentisks ir tikai teksts nīderlandiešu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 12. decembra Direktīvu 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (1), un jo īpaši tās III pielikuma 2. punkta trešo daļu,
   tā kā:
   
               (1)
            
            
               Direktīvas 91/676/EEK mērķis ir aizsargāt ūdeņus no piesārņojuma, ko rada lauksaimnieciskas izcelsmes nitrāti, cita starpā ierobežojot pakaišu kūtsmēslu iestrādāšanu zemē. Ja kūtsmēslu daudzums, ko dalībvalsts ir paredzējusi atļaut iestrādāt uz vienu hektāru, atšķiras no Direktīvas 91/676/EEK III pielikuma 2. punkta otrās daļas pirmajā teikumā norādītā, šis kūtsmēslu daudzums ir jānosaka tā, lai nekavētu minētās direktīvas mērķu sasniegšanu, un ir jāpamato ar objektīviem kritērijiem, kā, piemēram, ilgi veģetācijas periodi un kultūraugi, kam nepieciešams daudz slāpekļa. Komisijai šis pamatojums ir jāizvērtē.
            
         
               (2)
            
            
               2005. gada 8. decembrī Komisija pieņēma Lēmumu 2005/880/EK (2), ar ko Nīderlandei piešķīra atkāpi, kuru tā pieprasījusi atbilstīgi Padomes Direktīvai 91/676/EEK, lai atļautu Nīderlandē izmantot ganību dzīvnieku kūtsmēslus līdz 250 kg slāpekļa uz vienu hektāru gadā saimniecībās, kurās vismaz 70 % no platības ir zālāji.
            
         
               (3)
            
            
               2010. gada 5. februārī Komisija pieņēma Lēmumu 2010/65/ES (3), ar ko grozīja Lēmumu 2005/880/EK un pagarināja atkāpes izmantošanas termiņu līdz 2013. gada 31. decembrim.
            
         
               (4)
            
            
               2014. gada 16. maijā Komisija pieņēma Īstenošanas lēmumu 2014/291/ES (4). Ar šo lēmumu Nīderlandei tika piešķirta atkāpe saskaņā ar Direktīvu 91/676/EEK, lai saimniecībās, kurās vismaz 80 % no platības ir zālāji, atļautu izmantot ganību dzīvnieku kūtsmēslu daudzumu, kas atbilst līdz 230 kg slāpekļa uz vienu hektāru gadā saimniecībām dienvidu un centrālās daļas smilšainās augsnēs un lesa augsnēs un līdz 250 kg slāpekļa uz vienu hektāru gadā saimniecībām citu tipu augsnēs. Atkāpe 2016. gadā attiecās uz 19 564 saimniecībām, kuru platība atbilst 47 % no Nīderlandes lauksaimniecībā izmantojamās zemes kopējās platības.
            
         
               (5)
            
            
               2018. gada 31. janvārī Nīderlande iesniedza Komisijai pieprasījumu atbilstīgi Direktīvas 91/676/EEK III pielikuma 2. punkta trešajai daļai par atkāpes pagarināšanu uz laikposmu no 2018. līdz 2021. gadam.
            
         
               (6)
            
            
               Nīderlande saskaņā ar Direktīvas 91/676/EEK 3. panta 5. punktu visā valsts teritorijā piemēro rīcības programmu.
            
         
               (7)
            
            
               Nīderlandes tiesību aktos, ar ko ievieš Direktīvu 91/676/EEK, ir noteiktas gan slāpekļa, gan fosfātu izmantošanas normas.
            
         
               (8)
            
            
               Saskaņā ar Nīderlandes iestāžu iesniegtajiem datiem laikposmā no 2012. līdz 2015. gadam liellopu un cūku skaits Nīderlandē palielinājās par attiecīgi 2,3 % un 0,8 %, salīdzinot ar laikposmu no 2008. līdz 2011. gadam. Mājputnu skaits Nīderlandē šajā pašā laikposmā palielinājās par 2,4 %. Kopš 2006. gada Nīderlandes tiesību aktos (5) ir noteikts cūku un mājputnu skaita ierobežojums. Turklāt kopš 2015. gada janvāra Nīderlandes tiesību aktos (6) ir noteikts, ka ir jāpārstrādā atbilstoša daļa no pārpalikušajiem kūtsmēsliem, kas radušies piena nozarē. Turklāt Nīderlandē tikko ir ieviesta fosfātu ražošanas tiesību sistēma attiecībā uz piena liellopiem (7). Visu minēto pasākumu mērķis ir novērst ūdensobjektu piesārņošanu.
            
         
               (9)
            
            
               Laikposmā no 2012. līdz 2015. gadam izmantotais pakaišu kūtsmēslu slāpekļa daudzums Nīderlandē bija 416 000 tonnas, un tas atbilst samazinājumam par 4,4 %, salīdzinot ar laikposmu no 2008. līdz 2011. gadam (8). Slāpekļa minerālmēslu izlietojums Nīderlandē 2012.–2015. gadā palielinājās par aptuveni 4,3 %, salīdzinot ar 2008.–2011. gadu (9).
            
         
               (10)
            
            
               Saskaņā ar Nīderlandes iestāžu iesniegto zinātnisko pamatojumu Nīderlandes klimats, kam raksturīgs vienmērīgs nokrišņu daudzums visa gada garumā un relatīvi neliels gada temperatūras izmaiņu diapazons, veicina ilgstošu zāles veģetācijas periodu, kurš ilgst 250 dienas gadā.
            
         
               (11)
            
            
               Turklāt informācija, ko Nīderlandes iestādes iesniedza saistībā ar atkāpi, kas tika piešķirta iepriekš, proti, ar Īstenošanas lēmumu 2014/291/ES, liecina, ka atkāpes piemērošanas dēļ Nīderlandes ūdensobjekti nav pasliktinājušies. Piemēram, nitrātu koncentrācija ūdenī, kas izplūst no sakņu zonas, uzraudzītajās saimniecībās, uz kurām attiecas atļaujas, kopš 2006. gada ir samazinājusies un 2015. un 2016. gadā vidēji bija zem 50 mg/l.
            
         
               (12)
            
            
               Dati, kurus Nīderlande paziņoja saskaņā ar Direktīvas 91/676/EEK 10. pantu, liecina, ka laikposmā no 2012. līdz 2015. gadam aptuveni 88 % no Nīderlandes gruntsūdeņu monitoringa stacijām nitrātu vidējā koncentrācija bija mazāka par 50 mg/l un 79 % no šīm stacijām – mazāka par 25 mg/l. Minētie dati arī liecina, ka laikposmā no 2012. līdz 2015. gadam 99 % no Nīderlandes virszemes ūdeņu monitoringa stacijām nitrātu vidējā koncentrācija bija mazāka par 50 mg/l un 96 % no šīm stacijām – mazāka par 25 mg/l. Dati liecina, ka nitrātu koncentrācija gruntsūdeņos un virszemes ūdeņos, salīdzinot ar 2008.–2011. gadu, ir stabila vai samazinās. Tomēr pārskata periodā no 2012. līdz 2015. gadam 60 % no saldūdeņiem bija eitrofiski, 13 % – iespējami eitrofiski, bet 27 % nebija eitrofiski.
            
         
               (13)
            
            
               Izskatījusi Nīderlandes lūgumu, kas iesniegts saskaņā ar Direktīvas 91/676/EEK III pielikuma 2. punkta trešo daļu, un ņemot vērā 6. Nīderlandes rīcības programmu un pieredzi, kas gūta saistībā ar Īstenošanas lēmumā 2014/291/ES piešķirto atkāpi, Komisija uzskata, ka Nīderlandes ierosinātais ganību dzīvnieku kūtsmēslu daudzums, kas atbilst 230 kg slāpekļa uz vienu hektāru gadā saimniecībām, kurās vismaz 80 % no platības ir zālāji dienvidu un centrālās daļas smilšainās augsnēs un lesa augsnēs, un 250 kg slāpekļa uz vienu hektāru gadā saimniecībām, kurās vismaz 80 % no platības ir zālāji citu tipu augsnēs, nekavēs Direktīvas 91/676/EEK mērķu sasniegšanu, ja Nīderlande izpildīs dažus stingrus nosacījumus, un ka tas ir pamatots ar objektīviem kritērijiem.
            
         
               (14)
            
            
               Nīderlandei ir jānodrošina, ka saistībā ar ganību dzīvnieku skaita palielināšanos un attiecīgi kūtsmēslu daudzuma palielināšanos nepalielinās ūdensobjektiem radītais slogs. Šai nolūkā Nīderlandei ir jānodrošina, ka kopējais kūtsmēslu daudzums nepārsniedz 2002. gada līmeni ne slāpekļa, ne fosfora daudzuma ziņā. Tādēļ jaunajos tiesību aktos, ar ko īsteno 6. Nīderlandes rīcības programmu, ir jānosaka saistošs maksimālais kūtsmēslu daudzums, kuru nedrīkst pārsniegt un uz kuru nepieciešamības gadījumā var atsaukties, piemērojot šīs prasības atsevišķiem lauksaimniekiem.
            
         
               (15)
            
            
               Attiecībā uz atļaujām, ko izsniedz atsevišķiem lauksaimniekiem, piemēro konkrētus nosacījumus, kuru mērķis ir nodrošināt mēslošanu saimniecības līmenī, ņemot vērā kultūraugu vajadzības, kā arī samazinot un novēršot slāpekļa un fosfora zudumus izskalošanās rezultātā. Tādēļ šajos nosacījumos ir jāietver prasības par to, ka saimniecības līmenī ir jābūt izveidotam mēslošanas plānam, ka mēslošanas darbi ir jāuzskaita, izmantojot mēslošanas pārskatus, ka ir jāveic regulāra augsnes analīze, ka ir jāizveido augu sega ziemā pēc kukurūzas audzēšanas, ka ir jāievēro īpaši noteikumi attiecībā uz zālāju uzaršanu un ka pirms zālāju uzaršanas nedrīkst izmantot kūtsmēslus, ka mēslošana tiek pielāgota, ņemot vērā pākšaugu ietekmi, un ka zemē netiek iestrādāti fosfātu minerālmēsli.
            
         
               (16)
            
            
               Pēdējos gados Nīderlande, īstenojot savu politiku kūtsmēslu pārvaldības jomā, tostarp nodrošinot Īstenošanas lēmuma 2014/291/ES izpildi, ir saskārusies ar vairākiem kavēkļiem, un tā rezultātā ir radusies situācija, ka pastāv bažas par iespējamu krāpniecību. Šīs ārkārtas situācijas dēļ Nīderlandei ir jāpastiprina centieni, lai novērstu krāpniecību saistībā ar minētās politikas īstenošanu. Lai gan 6. rīcības programmā jau ir noteikti pasākumi kontroles un inspekciju pastiprināšanai ar mērķi uzlabot kopējo atbilstību Nīderlandes politikas noteikumiem kūtsmēslu pārvaldības jomā, ir jāpieliek papildu pūles, lai veicinātu efektīvu īstenošanu un pilnīgu atbilstību. Šo centienu ietvaros ir jāizveido uzlabota izpildes stratēģija, ņemot vērā arī Eiropas Parlamenta un Padomes Direktīvas 2008/99/EK (10) noteikumus. Šī stratēģija ir jābalsta uz neatkarīgu novērtējumu par atbilstību Nīderlandes politikas noteikumiem kūtsmēslu pārvaldības jomā, un tajā ir jāietver konkrēti pasākumi, kuru mērķis ir vēl vairāk pastiprināt inspekcijas un kontroli, kā arī skaidra metodika pietiekami atturošu sodu un sankciju noteikšanai. Tādēļ ir pamatoti ierobežot atkāpes ilgumu tā, lai tās piemērošana beigtos 2019. gada 31. decembrī un lai tādējādi ļautu Nīderlandei pilnībā īstenot minēto uzlaboto izpildes stratēģiju. Nīderlande saskaņā ar Direktīvas 91/676/EEK III pielikuma 2. punkta otro daļu var iesniegt lūgumu piešķirt jaunu atkāpi nākamajam laikposmam.
            
         
               (17)
            
            
               Eiropas Parlamenta un Padomes Direktīvā 2000/60/EK (11) ir noteikta visaptveroša pārrobežu mēroga pieeja ūdens aizsardzības jautājumam, organizējot šo aizsardzību pa upju baseinu apgabaliem (UBA), lai panāktu, ka Eiropas ūdensobjekti ir labā stāvoklī. Minētā mērķa neatņemama daļa ir barības vielu daudzuma samazināšana. Tas, ka saskaņā ar šo lēmumu tiek piešķirta atkāpe, neskar Direktīvas 2000/60/EK noteikumus un neizslēdz to, ka no minētās direktīvas izrietošo mērķu sasniegšanai var būt nepieciešami papildu pasākumi.
            
         
               (18)
            
            
               Eiropas Parlamenta un Padomes Direktīvā 2007/2/EK (12) ir paredzēti vispārīgi noteikumi ar mērķi izveidot Savienībā Telpiskās informācijas infrastruktūru, kas palīdzētu izstrādāt Savienības vides politiku un tādu Savienības politiku vai darbības, kas var ietekmēt vidi. Attiecīgā gadījumā šā lēmuma kontekstā savāktajai telpiskajai informācijai ir jāatbilst minētās direktīvas noteikumiem. Lai samazinātu administratīvo slogu un uzlabotu datu saskaņotību, Nīderlandei, vācot datus, kas nepieciešami saskaņā ar šo lēmumu, attiecīgā gadījumā ir jāizmanto informācija, kas iegūta Integrētajā administrācijas un kontroles sistēmā, kura izveidota saskaņā ar Eiropas Parlamenta un Padomes Regulas (ES) Nr. 1306/2013 (13) V sadaļas II nodaļu.
            
         
               (19)
            
            
               Šajā lēmumā noteiktie pasākumi ir saskaņā ar atzinumu, ko atbilstīgi Direktīvas 91/676/EEK 9. pantam ir sniegusi Komiteja, kas izveidota, lai īstenotu un pielāgotu zinātnes un tehnikas attīstībai direktīvu attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti,
            
         IR PIEŅĒMUSI ŠO LĒMUMU.
   1. pants
   Atkāpe
   Nīderlandes 2018. gada 31. janvārī vēstulē prasīto atkāpi, ar ko atļautu ar ganību dzīvnieku kūtsmēsliem zemē iestrādāt vairāk slāpekļa, nekā paredzēts Direktīvas 91/676/EEK III pielikuma 2. punkta otrās daļas pirmajā teikumā, piešķir, ja tiek ievēroti šajā lēmumā noteiktie nosacījumi.
   Tas, ka saskaņā ar šo lēmumu tiek piešķirta atkāpe, neskar Direktīvas 2000/60/EK noteikumus.
   2. pants
   Darbības joma
   Šo atkāpi piemēro ganību saimniecībām, kurām ir piešķirta atļauja saskaņā ar 6. pantu.
   3. pants
   Definīcijas
   Šajā lēmumā piemēro šādas definīcijas:
   
               1)
            
            
               “ganību saimniecība” ir ikviena saimniecība, kurā vismaz 80 % no platības, kurā var lietot kūtsmēslus, ir zālāji;
            
         
               2)
            
            
               “ganību dzīvnieki” ir liellopi (izņemot nobarojamos teļus), aitas, kazas, zirgi, ēzeļi, brieži un ūdensbifeļi;
            
         
               3)
            
            
               “lauksaimniecības zeme” ir platības, kuras, pamatojoties uz rakstisku individuālu līgumu, ir lauksaimnieka īpašumā, nomā vai valdījumā un par kuru apsaimniekošanu viņš ir tiešā veidā atbildīgs;
            
         
               4)
            
            
               “zālāji” ir ilggadīgie zālāji vai pagaidu zālāju platības, kuras laiž atmatā uz laiku līdz pieciem gadiem;
            
         
               5)
            
            
               “mēslošanas plāns” ir aprēķini par barības vielu plānoto izlietojumu un pieejamību;
            
         
               6)
            
            
               “mēslošanas pārskats” ir barības vielu bilance, kurā atspoguļots barības vielu reālais izlietojums un patēriņš;
            
         
               7)
            
            
               “dienvidu un centrālās daļas smilšainās augsnes” ir augsnes, kas norādītas kā dienvidu un centrālās daļas smilšainās augsnes Nīderlandes tiesību aktos, ar ko īsteno Nitrātu direktīvu;
            
         
               8)
            
            
               “lesa augsnes” ir augsnes, kas norādītas kā lesa augsnes Nīderlandes tiesību aktos, ar ko īsteno Nitrātu direktīvu.
            
         4. pants
   Vispārējie atkāpes piešķiršanas nosacījumi
   Atkāpi piešķir ar šādiem nosacījumiem:
   
               1.
            
            
               Nīderlande uzrauga saražoto kūtsmēslu apjomu un nodrošina, ka kūtsmēslu daudzums valsts līmenī ne slāpekļa, ne fosfora daudzuma ziņā nepārsniegs 2002. gada līmeni, kas atbilst 504,4 miljoniem kg slāpekļa un 172,9 miljoniem kg fosfāta.
            
         
               2.
            
            
               Nīderlande pieņem uzlabotu izpildes stratēģiju, kuras mērķis ir pastiprināt Nīderlandes kūtsmēslu apsaimniekošanas politikas noteikumu ievērošanu un nodrošināt, ka uz jebkādu informāciju, kas liecina par neatbilstību, tiek efektīvi reaģēts.
               Uzlabotā izpildes stratēģija ietver vismaz šādus elementus:
               
                           a)
                        
                        
                           veikt neatkarīgu novērtējumu par tādu gadījumu mērogu un skaitu, kad tīši nav ievēroti valsts noteikumi par kūtsmēsliem. Minēto novērtējumu veic kompetentās valsts iestādes, kas ir atbildīgas par inspekcijām saistībā ar valsts noteikumiem par kūtsmēsliem, kopā ar kompetentajām valsts iestādēm, kas ir atbildīgas par noziedzīgu nodarījumu izmeklēšanu un apsūdzību celšanu;
                        
                     
                           b)
                        
                        
                           identificēt kūtsmēslu apstrādes un apsaimniekošanas jomas, kurās ir augstāks risks, ka tīši netiks ievēroti valsts noteikumi par kūtsmēsliem;
                        
                     
                           c)
                        
                        
                           stiprināt inspicēšanas un kontroles spēju, kam jāatbilst vismaz 40 % no spējas, kas nepieciešama, lai klātienē (tostarp pēc nejaušības principa) inspicētu ganību saimniecības, uz kurām attiecas 10. panta 2. punktā minētās atļaujas, un šo spēju koncentrēt tajās kūtsmēslu apstrādes un apsaimniekošanas jomās, kurās pastāv risks;
                        
                     
                           d)
                        
                        
                           noteikt skaidru metodiku, kā noteikt pietiekami efektīvus, samērīgus un atturošus sodus un sankcijas.
                        
                     
         Uzlaboto izpildes stratēģiju ievieš un par to paziņo Komisijai ne vēlāk kā 2018. gada 30. septembrī, kā arī, ja nepieciešams, pārskata, balstoties uz konstatējumiem, kas izdarīti a)–d) apakšpunktā minēto pasākumu kontekstā.
   5. pants
   Pieteikumi atļaujas saņemšanai
   1.   Ganību dzīvnieku audzētāji var kompetentajām iestādēm iesniegt pieteikumu par ikgadēju atļauju izkliedēt ganību dzīvnieku kūtsmēslu daudzumu, kas atbilst līdz 230 kg slāpekļa uz vienu hektāru gadā dienvidu un centrālās daļas smilšainajās augsnēs un lesa augsnēs vai līdz 250 kg slāpekļa uz vienu hektāru gadā citās augsnēs.
   2.   Pieteikuma iesniedzējs kopā ar 1. punktā minēto pieteikumu iesniedz rakstisku deklarāciju par to, ka viņa saimniecība atbilst 7. un 8. pantā definētajiem nosacījumiem un ka viņš piekrīt, ka mēslošanas līdzekļa izmantošanu un 7. pantā minēto mēslošanas plānu un mēslošanas pārskatu var kontrolēt.
   6. pants
   Atļauju piešķiršana
   Atļaujas izmantot ganību saimniecībās ganību dzīvnieku kūtsmēslu daudzumu (tostarp pašu dzīvnieku atstātos mēslus), kas satur līdz 230 kg slāpekļa uz vienu hektāru gadā dienvidu un centrālās daļas smilšainajās augsnēs vai līdz 250 kg slāpekļa uz vienu hektāru gadā citu veidu augsnēs, piešķir saskaņā ar 7. un 8. pantā izklāstītajiem nosacījumiem.
   7. pants
   Kūtsmēslu un citu mēslošanas līdzekļu izmantošanas nosacījumi
   1.   Ganību dzīvnieku kūtsmēslu daudzums, ko katru gadu izkliedē zemē ganību saimniecībās, tostarp pašu dzīvnieku atstātie mēsli, nepārsniedz kūtsmēslu daudzumu, kas satur 230 kg slāpekļa uz vienu hektāru gadā dienvidu un centrālās daļas smilšainajās augsnēs un 250 kg slāpekļa uz vienu hektāru gadā citu veidu augsnēs saskaņā ar 2.–8. pantā izklāstītajiem nosacījumiem. Kopējā slāpekļa un fosfātu ienese atbilst konkrētā kultūrauga vajadzībām pēc barības vielām un tam, cik daudz kultūraugs tās uzņem no augsnes. Tā nepārsniedz maksimālās izmantošanas normas, kas noteiktas 6. Nīderlandes rīcības programmā.
   2.   Fosfātu minerālmēslus neizmanto.
   3.   Ganību saimniecība sagatavo un kārto mēslošanas plānu. Mēslošanas plānā apraksta lauksaimniecības zemesgabalu augseku un plānoto kūtsmēslu un citu slāpekļa un fosfātu mēslošanas līdzekļu izmantojumu. Mēslošanas plāns pirmajam kalendārajam gadam ir pieejams ganību saimniecībā ne vēlāk kā 30. jūnijā. Mēslošanas plāns turpmākajiem kalendārajiem gadiem ir pieejams ganību saimniecībā ne vēlāk kā 28. februārī.
   4.   Mēslošanas plānā iekļauj šādus elementus:
   
               a)
            
            
               lauksaimniecības dzīvnieku skaitu ganību saimniecībā, to turēšanas un kūtsmēslu uzkrāšanas sistēmas aprakstu, norādot arī pieejamo kūtsmēslu krātuves tilpumu;
            
         
               b)
            
            
               aprēķinu par ganību saimniecībā saražoto kūtsmēslu slāpekļa (atskaitot turēšanas un glabāšanas laikā radušos zudumus) un fosfora daudzumu;
            
         
               c)
            
            
               augsekas plānu, kurā norādīta to individuālo lauku platība, kuros aug zālaugi un citi kultūraugi, kā arī shematiska karte, kurā attēlota individuālo lauku atrašanās vieta;
            
         
               d)
            
            
               informāciju par plānoto kultūraugiem nepieciešamo slāpekļa un fosfora daudzumu;
            
         
               e)
            
            
               to kūtsmēslu daudzumu un veidu, kas piegādāti līgumpartneriem un tāpēc nav izmantoti ganību saimniecībā;
            
         
               f)
            
            
               informāciju par to ievesto kūtsmēslu daudzumu, kas izkliedēti uz lauksaimniecības zemes ganību saimniecībā;
            
         
               g)
            
            
               aprēķinu par organisko vielu mineralizācijas, pākšaugu un atmosfēras nokrišņu devumu un par augsnē esošā slāpekļa daudzumu laikā, kad kultūraugi sāk to pastiprināti izmantot;
            
         
               h)
            
            
               informāciju par slāpekli un fosforu saturošu kūtsmēslu izkliedi katrā laukā (ganību saimniecības zemesgabalos, kas ir viendabīgi audzēto kultūraugu un augsnes tipa ziņā);
            
         
               i)
            
            
               aprēķinu par slāpekli saturošu minerālmēslu un citu mēslošanas līdzekļu izkliedi katrā laukā;
            
         
               j)
            
            
               aprēķinus, kas nepieciešami, lai novērtētu to slāpekļa un fosfora maksimālo izkliedes normu ievērošanu, kas noteiktas 6. Nīderlandes rīcības programmā.
            
         Mēslošanas plānu pārskata ne vēlāk kā septiņas dienas pēc tam, kad ganību saimniecības lauksaimniecības praksē ir ieviestas kādas izmaiņas.
   5.   Katra ganību saimniecība sagatavo un kārto mēslošanas pārskatu par katru kalendāro gadu. To iesniedz kompetentajai iestādei līdz nākamā kalendārā gada 31. martam.
   6.   Mēslošanas norāda šādus elementus:
   
               a)
            
            
               kultūraugu platības;
            
         
               b)
            
            
               dzīvnieku skaits un veids;
            
         
               c)
            
            
               viena dzīvnieka saražotais kūtsmēslu daudzums;
            
         
               d)
            
            
               ganību saimniecībā ievesto mēslošanas līdzekļu daudzums;
            
         
               e)
            
            
               to kūtsmēslu daudzums, kas piegādāti līgumpartneriem un tāpēc nav izmantoti ganību saimniecībā, kā arī šo līgumpartneru nosaukumi.
            
         7.   Periodiski, vismaz reizi četros gados, visos ganību saimniecības zemesgabalos, kuri augsekas un augsnes īpašību ziņā ir viendabīgi, veic slāpekļa un fosfora analīzi augsnē. Paredz vismaz vienu analīzi uz katriem pieciem hektāriem zemes.
   Ja zālāju uzar tā atjaunošanas nolūkā, ar likumu noteikto slāpekļa izkliedes normu, kas dota 6. Nīderlandes rīcības programmā, pēc katra kalendārā gada 31. maija samazina par 50 kilogramiem slāpekļa uz vienu hektāru smilšainās un lesa augsnēs. Ja zālāju uzar kukurūzas kultivēšanas nolūkā smilšainā vai lesa augsnē, ar likumu noteikto slāpekļa izkliedes normu, kas 6. Nīderlandes rīcības programmā dota attiecībā uz kukurūzu, samazina par 65 kilogramiem slāpekļa uz vienu hektāru.
   8.   Kūtsmēslus nedrīkst izkliedēt rudenī pirms zālaugu sēšanas.
   8. pants
   Zemes apsaimniekošanas nosacījumi
   1.   Smilšu un lesa augsnēs pēc kukurūzas novākšanas audzē zālaugus vai citus kultūraugus, kas ziemā nodrošina zemes augu segu.
   2.   Starpkultūras neuzar pirms 1. februāra.
   3.   Smilšu un lesa augsnēs zālājus uzar tikai pavasarī, izņemot zālāja uzaršanu tā atjaunošanas nolūkā, ko var darīt ne vēlāk kā 31. augustā.
   4.   Visos augšņu veidos pēc zālāja uzaršanas tūlīt iesēj tādus kultūraugus, kuriem nepieciešams daudz slāpekļa, un mēslošanu veic atbilstoši augsnes analīzēm, kurās nosaka minerālo slāpekli un citus parametrus, ko izmanto kā bāzes rādītājus, lai novērtētu slāpekļa izdalīšanos augsnes organisko vielu mineralizācijas procesā.
   5.   Ja augseka ietver pākšaugus vai citus augus, kas saista atmosfēras slāpekli, attiecīgi samazina mēslošanas līdzekļu lietojumu.
   6.   Atkāpjoties no 3. punkta, ir atļauta zālāju uzaršana rudenī, ja stāda puķu sīpolus.
   9. pants
   Monitorings
   1.   Kompetentās iestādes nodrošina, ka tiek izveidotas kartes, kurās attēlota:
   
               a)
            
            
               to ganību saimniecību procentuālā daļa katrā pašvaldībā, uz kurām attiecas atļauja;
            
         
               b)
            
            
               to lauksaimniecības dzīvnieku procentuālā daļa katrā pašvaldībā, uz kuriem attiecas atļauja;
            
         
               c)
            
            
               tās lauksaimniecības zemes procentuālā daļa katrā pašvaldībā, uz kuru attiecas atļauja.
            
         Šīs kartes katru gadu atjaunina.
   2.   Kompetentās iestādes izveido un uztur monitoringa tīklu augsnes ūdens, ūdensteču, augšējo gruntsūdeņu un notekūdeņu paraugu ņemšanai monitoringa vietās ganību saimniecībās, uz kurām attiecas atļauja. Monitoringa tīkls sniedz datus par nitrātu un fosfora koncentrāciju ūdenī, kas izplūst no sakņu zonas un ieplūst gruntsūdeņos un virszemes ūdeņu sistēmā.
   3.   Monitoringa tīkls aptver vismaz 300 saimniecības, uz kurām attiecas atļaujas, un ir reprezentatīvs attiecībā uz katru augsnes tipu (mālaugsni, kūdraugsni, smilšaugsni, smilšainu lesa augsni), mēslošanas praksi un augseku. Monitoringa tīkla sastāvu šā lēmuma piemērošanas laikā nemaina.
   4.   Kompetentās iestādes veic pētījumus un pastāvīgu barības vielu analīzi, kas nodrošina datus par vietējo zemes izmantojumu, augseku un lauksaimniecības praksi ganību saimniecībās, uz kurām attiecas atļaujas. Šos datus var izmantot, lai ar modelēšanas palīdzību aprēķinātu nitrātu izskalošanos un fosfora zudumus laukiem, kuros gadā uz vienu hektāru izlieto līdz 230 kg vai 250 kg slāpekļa no ganību dzīvnieku mēsliem.
   5.   Smilšainās augsnēs esošajos lauksaimnieciskās sateces baseinos kompetentās iestādes veic pastiprinātu ūdens monitoringu.
   10. pants
   Kontroles un inspekcijas
   1.   Kompetentās iestādes veic administratīvo kontroli attiecībā uz visiem pieteikumiem atļaujas saņemšanai, lai izvērtētu atbilstību 7. un 8. pantā izklāstītajiem nosacījumiem. Ja tiek pierādīts, ka minētie nosacījumi nav ievēroti, pieteikumu noraida un pieteikuma iesniedzēju informē par atteikuma iemesliem.
   Kompetentās iestādes administratīvo kontroli attiecībā uz zemes izmantošanu, lauksaimniecības dzīvnieku skaitu un kūtsmēslu ražošanu veic vismaz 5 % ganību saimniecību, uz kurām attiecas atļaujas.
   2.   Kompetentās iestādes klātienes inspekciju veikšanai ganību saimniecībās, uz kurām attiecas atļaujas, izveido plānu, kurš atbilst pastāvošajiem riskiem un kurā ir paredzēts atbilstošs inspekciju biežums, ko nosaka, ņemot vērā rezultātus, kuri gūti iepriekšējos gados veiktajās kontrolēs, un rezultātus, kas gūti vispārējās izlases veida pārbaudēs, kuras veiktas saistībā ar Direktīvas 91/676/EEK īstenošanas tiesību aktiem, un jebkuru citu informāciju, kas varētu liecināt par 7. un 8. pantā izklāstīto nosacījumu neizpildi.
   Klātienes inspekcijas veic vismaz 5 % ganību saimniecību, uz kurām attiecas atļaujas, lai izvērtētu, vai tiek izpildīti 7. un 8. pantā izklāstītie nosacījumi. Papildus šīm inspekcijām veic 4. panta 2. punkta c) apakšpunktā minētās inspekcijas un kontroles.
   3.   Ja kādā no gadiem konstatē, ka ganību saimniecība, uz kuru attiecas atļauja, nav izpildījusi 7. un 8. pantā izklāstītos nosacījumus, atļaujas turētājam uzliek sodu saskaņā ar valsts tiesību aktiem un nākamajā gadā tas nav tiesīgs saņemt atļauju.
   4.   Kompetentajām iestādēm piešķir pilnvaras un līdzekļus, kas vajadzīgi, lai verificētu atbilstību ar šo lēmumu piešķirtās atļaujas nosacījumiem.
   11. pants
   Ziņošana
   1.   Kompetentās iestādes katru gadu ne vēlāk kā 30. jūnijā iesniedz Komisijai ziņojumu, kurā ir ietverta šāda informācija:
   
               a)
            
            
               dati par mēslošanu visās ganību saimniecībās, uz kurām attiecas atļaujas, tostarp informācija par ražu un augsnes tipiem;
            
         
               b)
            
            
               par katru lauksaimniecības dzīvnieku sugu – dzīvnieku skaita dinamika Nīderlandē un ganību saimniecībās, uz kurām attiecas atļauja;
            
         
               c)
            
            
               valstī vērojamās tendences saistībā ar kūtsmēslu ražošanu – attiecībā uz slāpekļa un fosfātu daudzumu kūtsmēslos;
            
         
               d)
            
            
               kopsavilkums par rezultātiem, kas gūti valsts līmenī veiktajās pārbaudēs attiecībā uz cūku un mājputnu mēslu izdalījumu koeficientu;
            
         
               e)
            
            
               kartes, kas minētas 9. panta 1. punktā;
            
         
               f)
            
            
               ūdens monitoringa rezultāti, tostarp informācija par ūdens kvalitātes tendencēm gruntsūdeņos un virszemes ūdeņos, kā arī par atkāpes, kas piešķirta ar šo lēmumu, ietekmi uz ūdens kvalitāti;
            
         
               g)
            
            
               9. panta 2. punktā minētā informācija par nitrātu un fosfora koncentrāciju;
            
         
               h)
            
            
               9. panta 5. punktā minētā pastiprinātā ūdens monitoringa rezultāti;
            
         
               i)
            
            
               9. panta 4. punktā minētā apsekojuma par vietējo zemes izmantojumu, augseku un lauksaimniecības praksi rezultāti;
            
         
               j)
            
            
               9. panta 4. punktā minēto modelēšanas aprēķinu rezultāti;
            
         
               k)
            
            
               7. un 8. pantā izklāstīto atļaujas nosacījumu ievērošanas izvērtējums, kura pamatā ir veiktās kontroles saimniecību līmenī un informācija par saimniecībām, kas saskaņā ar 10. pantā minēto administratīvo kontroļu un klātienes inspekciju rezultātiem nav izpildījušas nosacījumus;
            
         
               l)
            
            
               4. pantā minētās uzlabotās izpildes stratēģijas rezultāti, jo īpaši attiecībā uz samazināšanu neatbilstības gadījumos.
            
         2.   Ziņojumā iekļautie telpiskie dati attiecīgā gadījumā atbilst Direktīvas 2007/2/EK noteikumiem. Vācot nepieciešamos datus, Nīderlande attiecīgā gadījumā izmanto informāciju, kas iegūta Integrētajā administrācijas un kontroles sistēmā, kura izveidota saskaņā ar Regulas (ES) Nr. 1306/2013 67. panta 1. punktu.
   12. pants
   Piemērošanas periods
   Šo lēmumu piemēro līdz 2019. gada 31. decembrim.
   13. pants
   Adresāts
   Šis lēmums ir adresēts Nīderlandes Karalistei.
   
      Briselē, 2018. gada 31. maijā
      
         
            Komisijas vārdā –
         
         
            Komisijas loceklis
         
         Karmenu VELLA
      
   
   
      (1)  OV L 375, 31.12.1991., 1. lpp.
   
   
      (2)  Komisijas 2005. gada 8. decembra Lēmums 2005/880/EK, ar ko Nīderlandei piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 324, 10.12.2005., 89. lpp.).
   
      (3)  Komisijas 2010. gada 5. februāra Lēmums 2010/65/ES par grozījumiem Lēmumā 2005/880/EK, ar ko Nīderlandei piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 35, 6.2.2010., 18. lpp.).
   
      (4)  Komisijas 2014. gada 16. maija Īstenošanas lēmums 2014/291/ES, ar ko Nīderlandei piešķir atkāpi, kuru tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 148, 20.5.2014., 88. lpp.).
   
      (5)  Nīderlandes Likums par kūtsmēsliem (Meststoffenwet), 19. un 20. pants
   
      (6)  Nīderlandes Likums par kūtsmēsliem (Meststoffenwet), 33.a–33.d pants.
   
      (7)  Nīderlandes Likums par kūtsmēsliem (Meststoffenwet), 21.b pants.
   
      (8)  Eurostat, 2017. gada jūnija dati.
   
      (9)  Eurostat, 2017. gada jūnija dati.
   
      (10)  Eiropas Parlamenta un Padomes 2008. gada 19. novembra Direktīva 2008/99/EK par vides krimināltiesisko aizsardzību (OV L 328, 6.12.2008., 28. lpp.).
   
      (11)  Eiropas Parlamenta un Padomes 2000. gada 23. oktobra Direktīva 2000/60/EK, ar ko izveido sistēmu Kopienas rīcībai ūdens resursu politikas jomā (OV L 327, 22.12.2000., 1. lpp.).
   
      (12)  Eiropas Parlamenta un Padomes 2007. gada 14. marta Direktīva 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE) (OV L 108, 25.4.2007., 1. lpp.).
   
      (13)  Eiropas Parlamenta un Padomes 2013. gada 17. decembra Regula (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).